Α4-0135/95

Ψήφισμα σχετικά με τη δημιουργία Ευρωπαϊκού Κέντρου Ανάλυσης Πληροφοριών της Ευρωπαϊκής Ένωσης για την ενεργό πρόληψη των κρίσεων

Το Ευρωπαϊκό Κοινοβούλιο,

- έχοντας υπόψη τη Συνθήκη για την Ευρωπαϊκή Ένωση και ιδιαίτερα τα άρθρα Β, ΣΤ, Ι, Ι.1, Ι.7, Ι.8 παρ. 4 καθώς και το άρθρο 130Υ της Συνθήκης ΕΚ,

- έχοντας υπόψη το ψήφισμά του της 15ης Σεπτεμβρίου 1994 σχετικά με την κατάσταση στη Ρουάντα ((ΕΕ C 276 της 03.10.1994, σ. 17)),

- έχοντας υπόψη τα προηγούμενα ψηφίσματά του:

. σχετικά με τη θέσπιση κοινής εξωτερικής πολιτικής της Ευρωπαϊκής Κοινότητας ((ΕΕ C 21 της 25.01.1993, σ. 503)),

. της 24ης Μαρτίου 1994 σχετικά με την ανάπτυξη κοινής πολιτικής της Ευρωπαϊκής Ένωσης στους τομείς της ασφάλειας και της άμυνας ενόψει του καθορισμού στόχων, μηχανισμών και διαδικασιών ((ΕΕ C 114 της 25.04.1994, σ. 20)),

. της 20ης Απριλίου 1994 σχετικά με το δικαίωμα παρέμβασης για ανθρωπιστικούς σκοπούς ((ΕΕ C 128 της 09.05.1994, σ. 225)),

. της 20ης Απριλίου 1994 σχετικά με την εθνοτική κάθαρση ((ΕΕ C 128 της 09.05.1994, σ. 221)),

. της 21ης Απριλίου 1994 σχετικά με τη σύσταση διεθνούς ποινικού δικαστηρίου ((ΕΕ C 128 της 09.05.1994, σ. 343)),

- έχοντας υπόψη τη σύστασή του της 22ας Απριλίου 1994 σχετικά με την κοινή δράση που αφορά το σύμφωνο σταθερότητας στην Ευρώπη ((ΕΕ C 128 της 09.05.1994, σ. 418)),

- έχοντας υπόψη την ετήσια έκθεση της Επιτροπής για την ανθρωπιστική βοήθεια,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής και τις γνωμοδοτήσεις της Επιτροπής Προϋπολογισμών, της Επιτροπής Εξωτερικών Οικονομικών Σχέσεων, και της Επιτροπής Ανάπτυξης και Συνεργασίας (Α4-0135/95),

Α. λαμβάνοντας υπόψη τον πολλαπλασιασμό των διενέξεων που παρατηρείται μετά την κατάρρευση του διπολικού συστήματος και χαρακτηρίζει τις διεθνείς σχέσεις από το τέλος του δευτέρου παγκοσμίου πολέμου,

Β. επισημαίνοντας τις δυσχέρειες για την εγκαθίδρυση «νέας διεθνούς τάξης πραγμάτων» καθώς και τον εσωτερικό χαρακτήρα των περισσοτέρων κρίσεων,

Γ. αναγνωρίζοντας την πρόοδο, που είναι ακόμη σχετική αλλά πραγματική, όσον αφορά τις έννοιες του δικαιώματος ή της υποχρέωσης για ανθρωπιστική βοήθεια που αναγνωρίζονται πλέον σε πολυάριθμα ψηφίσματα του Συμβουλίου Ασφαλείας ή της Γενικής Συνέλευσης των Ηνωμένων Εθνών,

Δ. έχοντας επίγνωση της δυσκολίας αλλά και της ανάγκης να αναλαμβάνονται δράσεις εκ των προτέρων και όχι μόνον μετά την εμφάνιση των καταστροφών,

Ε. διαπιστώνοντας ότι μία πλήρως ολοκληρωμένη ευρωπαϊκή ΚΕΠΠΑ διαφέρει ποιοτικά από το άθροισμα των επί μέρους εθνικών συμφερόντων,

ΣΤ. έχοντας υπόψη ότι επιβάλλεται σήμερα η δημιουργία ενός Κέντρου Αναλύσεων Πληροφοριών που να μπορεί να συλλέγει αξιόπιστα στοιχεία για τη στάθμιση και τον προσανατολισμό των πολιτικών επιλογών των διαφόρων παραγόντων και για τη διευκόλυνση προληπτικής δράσης,

Ζ. πεπεισμένο ότι η δημιουργία οργάνου για τη συλλογή όλων των κατάλληλων πληροφοριών για την εκπόνηση αναλύσεων και προτάσεων έχει πιθανότητες να είναι αποτελεσματική και ωφέλιμη μόνο σε ευρωπαϊκό, δημόσιο και κοινοτικό πλαίσιο,

Η. αναλαμβάνοντας αποστολή ελέγχου και προώθησης και με μέλημα να συμβάλει με τη χρήση των εξουσιών και των μέσων του στη χάραξη μιας κοινής εξωτερικής πολιτικής και πολιτικής ασφάλειας,

Θ. πεπεισμένο ότι η Ευρωπαϊκή Ένωση πρέπει να διαθέτει τους μηχανισμούς που θα της επιτρέψουν να αξιολογεί και να καθορίζει με συγκεκριμένο τρόπο τις μορφές παρέμβασης ούτως ώστε να συγκεκριμενοποιήσει το δικαίωμα ανάληψης πρωτοβουλιών στον τομέα της κοινής εξωτερικής πολιτικής και πολιτικής ασφάλειας, προβαίνοντας έγκαιρα στη διάγνωση των κρίσεων και αντιμετωπίζοντας τις κρισιακές καταστάσεις πριν ακόμη εξελιχθούν άσχημα,

Ι. αποφασισμένο να ενθαρρύνει τα άλλα θεσμικά όργανα προς την ίδια κατεύθυνση και έχοντας ήδη προτείνει την εγγραφή σχετικού κονδυλίου στον επιχειρησιακό προϋπολογισμό της Επιτροπής,

ΙΑ. πεπεισμένο για την ανάγκη αποτελεσματικής συνεργασίας μεταξύ των επαγγελματιών, εμπειρογνωμόνων και εκπροσώπων των μη κυβερνητικών οργανώσεων αφενός, και των ευρωπαϊκών θεσμικών οργάνων αφετέρου, καθώς και για τις δυνατότητες της συνεργασίας αυτής στην προοπτική πρόληψης των κρίσεων,

1. προτείνει τη δημιουργία Κέντρου Ανάλυσης Πληροφοριών της ΕΕ για την ενεργό πρόληψη των κρίσεων[semigr ]

2. επιθυμεί το Κέντρο να έχει ως βασική αποστολή τη διάγνωση των ενδεχομένως κρισιακών καταστάσεων και την προπαρασκευή της προληπτικής διπλωματίας και των ενδεχομένως αναγκαίων δημόσιων ή ανθρωπιστικών δράσεων[semigr ]

3. προτείνει το όργανο αυτό να ενισχυθεί στη βασική αποστολή της ανάλυσης των πληροφοριών ούτως ώστε να βοηθηθεί η Ευρωπαϊκή Ένωση όσον αφορά την πρόληψη των κρίσεων, μέσω:

α. της αναγνώρισης των πηγών πληροφόρησης σχετικά με τις απειλητικές κρίσεις και ανθρωπιστικές καταστροφές, έργο στο οποίο συμμετέχουν ιδίως οι διπλωματικές υπηρεσίες της Ένωσης και των 15 κρατών μελών της, αλλά επίσης και μέσω της δημιουργίας δικτύων στα οποία θα συμμετέχουν διάφορα κέντρα επιστημονικής έρευνας,

β. της συλλογής των πληροφοριών αυτών από οργανισμούς και εμπειρογνώμονες που έχουν εντοπισθεί με τον τρόπο αυτό,

γ. της διατύπωσης, κατόπιν αιτήσεως του Ευρωπαϊκού Κοινοβουλίου ή της Επιτροπής, αξιόπιστων, σαφών και συνεχώς ενημερωνόμενων διαγνώσεων, της δημοσίευσης ετήσιας έκθεσης και της ενημέρωσης της κατάστασης ανάλογα με το βαθμό κατεπείγοντος με στόχο την υποβολή προτάσεων δράσης και τη συνεχή σύνδεση μεταξύ της δημόσιας δράσης και των ιδιωτικών δράσεων[semigr ]

4. αποφασίζει να εξετάσει αμέσως, μαζί με το Συμβούλιο και την Επιτροπή, τον πλέον κατάλληλο τρόπο για την εφαρμογή του παρόντος ψηφίσματος και για τον καθορισμό της νομικής φύσης του νέου Κέντρου, διαθέτοντάς του τους απαραίτητους χρηματοδοτικούς και ανθρώπινους πόρους καθώς και την πρόσβαση στις πηγές πληροφοριών που μνημονεύονται στα προηγούμενα, καθώς και σε οιασδήποτε άλλες ενδέχεται να παρασχεθούν από τα Όργανα της Ένωσης και τις διπλωματικές υπηρεσίες των κρατών μελών[semigr ]

5. εκφράζει την επιθυμία να ανατεθεί στο Κέντρο να συντρέχει την Επιτροπή Εξωτερικών Υποθέσεων, Ασφάλειας και Αμυντικής Πολιτικής, και τις άλλες ενδιαφερόμενες επιτροπές, την Επιτροπή Εξωτερικών Οικονομικών Σχέσεων, καθώς και την Επιτροπή Ανάπτυξης και Συνεργασίας του Ευρωπαϊκού Κοινοβουλίου, και μέσω αυτών το Ευρωπαϊκό Κοινοβούλιο, κατά την άσκηση της εξουσίας προώθησης και ελέγχου της κοινής εξωτερικής πολιτικής και της πολιτικής ασφάλειας:

- διαβιβάζοντας την ετήσια έκθεση στις ανωτέρω επιτροπές και υποβάλλοντας τις προειδοποιήσεις και τις προτάσεις του για την ανάληψη δράσεων, ακολουθώντας απόρρητες αλλά αποτελεσματικές διαδικασίες[semigr ]

- διαβιβάζοντας τακτικά στις εν λόγω επιτροπές ενημερωμένη κατάσταση των επειγόντων θεμάτων και των προτάσεων που βασίζονται στις αναλύσεις του[semigr ]

- απαντώντας μέσω των ιδίων επιτροπών στα ερωτήματα κάθε άλλης επιτροπής ή αντιπροσωπείας του Κοινοβουλίου,

προκειμένου οι πληροφορίες και οι προτάσεις αυτές να επιτρέπουν ιδίως την καλύτερη χρησιμοποίηση των άρθρων 46, 47 και 92 του Κανονισμού του Ευρωπαϊκού Κοινοβουλίου με στόχο την ενεργό συμμετοχή στην διαδικασία λήψης αποφάσεων του Συμβουλίου και της Επιτροπής.

6. επιθυμεί να δημιουργηθεί το Κέντρο υπό την ευθύνη της Επιτροπής και αναβάλλει την απόφασή του σχετικά με τα διευθυντικά όργανα και το καταστατικό του νέου οργάνου μέχρις ότου γίνουν γνωστά τα αποτελέσματα των διαπραγματεύσεων με την Επιτροπή[semigr ]

7. είναι της άποψης ότι το Ε.Κ. πρέπει να έχει πρόσβαση σ' αυτό το κέντρο ανάλυσης πληροφοριών και επιπλέον προτείνει ότι, προκειμένου το ΕΚ να εκπληρώσει αποτελεσματικά και με ανεξάρτητο τρόπο τα καθήκοντά του στο πλαίσιο της ΚΕΠΠΑ, όπως προβλέπουν οι Συνθήκες (εξουσία γνωμοδότησης, σύμφωνης γνώμης και ελέγχου της εκτελεστικής αρχής), θα πρέπει να διαθέτει τα απαραίτητα μέσα για να μπορεί να αξιολογεί τις πολιτικές επιλογές της Επιτροπής και του Συμβουλίου[semigr ]

8. υπενθυμίζει ότι για το 1995 η χρηματοδότηση του Κέντρου εξασφαλίζεται από τη γραμμή Β7-219 του γενικού προϋπολογισμού των Ευρωπαϊκών Κοινοτήτων[semigr ]

9. προτείνει να συνταχθεί από την Επιτροπή Εξωτερικών Υποθέσεων, Ασφάλειας και Αμυντικής Πολιτικής του Ευρωπαϊκού Κοινοβουλίου έκθεση αξιολόγησης για τη δραστηριότητα του Κέντρου μετά το πέρας του πρώτου έτους λειτουργίας του[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις και τα κοινοβούλια των κρατών μελών.